
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че изборите в Уганда на 15 януари 2026 г. бяха белязани от злоупотреби, строги ограничения на гражданското пространство, широко разпространено сплашване на опозиционни фигури, измами, насилие и повсеместно прекъсване на интернет;
Б.	като има предвид, че според официалните резултати президентът Йовери Мусевени беше обявен за избран за седмия си мандат в процес, който не отговаря на основните демократични стандарти;
В.	като има предвид, че военните са обсадили резиденцията на лидера на Платформата за национално единство (NUP) и кандидата за президент Робърт Кягулани (Боби Уайн) и според сведенията са нападнали семейството и персонала му; като има предвид, че съпругата му Барбара Кягулани трябваше да се премести извън Уганда;
Г.	като има предвид, че в навечерието на изборите дейността на организациите на гражданското общество беше произволно прекратена, а защитниците на правата на човека и критиците на правителството бяха обект на нападения, включително Сара Бирете, която беше арестувана;
Д.	като има предвид, че правителството извърши брутални репресии срещу членове на опозицията, журналисти и демонстранти, с над 400 произволни ареста преди изборния ден и още стотици след това, със съобщения за изтезания и малтретиране в местата за задържане; като има предвид, че на 28 ноември 2025 г. поддръжникът на NUP Месах Окело беше смъртоносно прострелян по време на мирен митинг; като има предвид, че според съобщенията регионалните лидери на NUP са в неизвестност след изборите и продължават да са безследно изчезнали;
Е.	като има предвид, че дългогодишният деец на опозицията д-р Киза Бесидже беше незаконно предаден от Кения, задържан в продължение на повече от една година преди изборите, тежко болен е и според сведенията му е отказана медицинска помощ и го грози съдебен процес поради държавна измяна;
1.	решително осъжда провеждането на изборите и жестоките репресии срещу политическата опозиция, гражданското общество, журналистите и протестиращите; осъжда тормоза и заплахите срещу Боби Уайн; осъжда убийството на Месах Окело;
2.	настоятелно призовава органите на Уганда да прекратят всички прояви на насилие, заплахи, тормоз и произволно задържане на опозиционни фигури, активисти и критици, включително Боби Уайн и съпругата му, да освободят незабавно и безусловно всички произволно задържани лица, включително д-р Бесидже, да спрат да прибягват до военни съдебни процеси срещу цивилни лица, да оттеглят всички политически мотивирани обвинения, включително срещу Сара Бирете, спешно да разкрият местонахождението на всички изчезнали лица и да гарантират правосъдие и отчетност, както и да приведат съдебните практики в съответствие с конституционните гаранции и международните стандарти за справедлив съдебен процес;
3.	настоятелно призовава органите на Уганда да спрат произволното прекратяване на дейността на групи на гражданското общество, да се въздържат от по-нататъшни ограничения в интернет и да предприемат всеобхватни изборни и институционални реформи, включително да гарантират независимостта на избирателната комисия и на съдебната система;
4.	призовава ЕС, неговите държави членки и регионалните органи да се ангажират критично с органите на Уганда по отношение на нарушенията, като следят отблизо съответните съдебни процеси;
5.	призовава ЕС и неговите държави членки да преразгледат сътрудничеството с Уганда и помощта за страната, за да се гарантира зачитането на принципите на ЕС, да приложат целенасочени санкции и да се даде приоритет на подкрепата за гражданското общество, защитниците на правата на човека и ЛГБТИК+ лицата и журналистите;
6.	призовава за независимо и безпристрастно разследване на престъпленията срещу човечеството, извършени от политически и военни лидери на Уганда и на други африкански държави;
7.	възлага на своя председател да предаде настоящата резолюция на Съвета, Комисията, ЗП/ВП, Африканския съюз и органите на Уганда.

